‘OVK sluit armes uit,’ hoor hofArgieffoto Dumisa Ntsebeza, regsverteenwoordiger vir die Ekonomiese Vryheidsvegter (EFF), het in die hof gesê benadeelde gemeenskappe sal van die reg ontneem word indien die OVK nie verbied word om ‘n “reuse bedrae” te hef vir politieke partye om in die verkiesing te staan nie. “Dit is ŉ skending van die regte wat in die grondwet vervat is.” Ntsebeza sê die OVK se eis vir ŉ deposito van meer as R600 000 vir politieke partye om aan die verkiesing deel te neem is soortgelyk aan apartheid. Regter Joseph Raulinga het aan Ntsebeza gesê die OVK gebruik die deposito om te verseker dat politieke partye wat aan die verkiesing wil deelneem “ernstig” daaroor is. Dali Mpofu, die EFF se woordvoerder, het buite die hof aan verslaggewers gesê daar is ander maniere om vas te stel of ŉ party ernstig daaroor is om in die verkiesing te staan. Die EFF het aansoek gedoen om ŉ interdik sodat die party nie ’n deposito van meer as R600 000 hoef te betaal om kandidatelyste vir die opkomende verkiesing by die Onafhanklike Verkiesingskommissie te kan indien nie. Uitspraak is voorbehou. -SAPA